Politiet ser svært alvorlig på hendelsen, hvor både lærere og elever ved en skole i Drammen ble forgiftet av to medelever.

Flere personer er sendt til legevakt etter at to elever bakte en hasjkake og ga den til lærere og medelever på Lier videregående skole i Buskerud.

To elever ved Lier vgs har bakt en kake inneholdene hasj. Flere lærere blitt syke av kaken. Elevene har erkjent foholdet. — OPS Søndre Buskerud (@politiopssbusk) March 26, 2015

Politiet fikk melding om hendelsen i går kveld.

– Politiet fikk melding i går kveld fra en ansatt ved skolen om at tre lærere hadde blitt syke av å spise en kake som var bakt av noen elever, sier Finn Håvard Aas, operasjonsleder ved Søndre Buskerud politidistrikt, til TV 2.

I løpet av natt til torsdag fikk politiet kontakt med to elever som har erkjent at de puttet hasj i kaka.

– Det er ikke snakk om store mengder, men nok til at de ble dårlige. Flere oppsøkte legevakt da de ikke visste hva det var, sier Aas.

Begge de to elevene er over 18 år. Saken blir nå overlatt til Lier lensmannskontor.

– Elevene blir straffet, både for narkotikabesittelsen og forgiftningen, sier operasjonslederen.

Det er ikke kjent hva som er grunnen til at elevene laget den noe spesielle kaken.

– Vi ser alvorlig på dette, og det har fått konsekvenser for lærerne som er rammet.